钦定古今图书集成/明伦汇编/官常典/第121卷 > 孔克坚
## 钦定古今图书集成/明伦汇编/官常典/第121卷 > 孔克坚

按《元史孔思晦传》：“思晦子克坚，袭封衍圣公，阶嘉议
大夫，既而进通奉大夫。至正十五年，召为同知太常
礼仪院事，拜陕西行台侍御史，迁国子祭酒，擢山东
肃政廉访使，不赴。孙希学袭封衍圣公。”

按《兖州府志》：“克坚，字璟夫，思晦之子也。聪敏博学，能
为诗赋。至元六年，袭封衍圣公，进位中奉大夫。时宰
荐其习礼，征拜太常卿，历治书侍御史，受诏辞归。又
召入为集贤直学士，礼部尚书。出为西台侍御史，召
拜国子祭酒。以世乱不乐仕，谢病归祖庭，累召不起。
二十六年，兵取中原，明太祖手诏趋入觐，待以宾礼”
而不名，赐廪禄，不烦以政，郊社必致膰肉，慰劳甚至。
上尝谓曰：“尔有福，快活人也，政不烦尔。”洪武三年以
疾告，遣中使存问，日再至。疾笃，诏驿传还家。赐白金
百两，杂彩十端，钱物称是。三月次邳之新安驿，卒于
舟中。诸子扶柩归葬祖墓西北，年五十五。生子九：长
希学，次希说、希范、希进、希麟、希凤、希顺、希尹、希赟。按：
孔氏分九门自此始。